Summary: Vázquez Almuíña comprometeuse ante unha representación dos 25 xefes de servizo dimitidos a atender parte das súas demandas para evitar a sobrecarga de traballo e as situacións de saturación. Os sindicatos evitan valorar as propostas ata coñecelas con detalle.

O conselleiro de Sanidade, Jesús Vázquez Almuíña, mantivo na tarde deste xoves unha longa xuntanza (5 horas) cunha representación dos 25 xefes de servizo da área sanitaria de Vigo que dimitiron en decembro. Nese encontro Vázquez Almuíña comprometeuse a atender nos vindeiros meses unha parte importante das demandas efectuadas polo colectivo. A Xunta promete unha convocatoria de emprego para as vacantes na área viguesa no prazo de seis mesesEntre as promesas realizadas polo conselleiro están a convocatoria -no prazo de seis meses- dunha Oferta Pública de Emprego (OPE) que cobra o 108% das vacantes na área viguesa, autorizar aos médicos de familias a solicitar probas diagnósticas e repoñer o material médico defectuoso. Sanidade tamén puxo sobre a mesa a súa recente proposta de contrato para o persoal eventual de Atención Primaria, acordado con algúns sindicatos, pero rexeitado por CIG, CCOO e o colectivo 'Precarias pola Atención Primaria'.O colectivo de xefes de servizo recibiu con agrado as promesas efectuadas por Vázquez Almuíña, que sinalou que as medidas máis urxentes se efectuarán no prazo de tres meses. Con todo, o contido concreto das propostas realizadas pola consellería aínda se descoñece e, de feito, os sindicatos rexeitaron realizar valoracións sobre o acordado ata ter unha confirmación detallada das medidas que se adoptarían.Os sindicatos rexeitaron realizar valoracións sobre as promesas ata ter unha confirmación detallada das medidasEstes compromisos buscan aplacar o crecente malestar existente en Vigo pola situación do sistema sanitario, tanto entre os profesionais como entre a cidadanía. O pasado 27 de decembro 40.000 persoas manifestáronse na cidade baixo o lema de "Pola dignidade da Atención Primaria", uníndose ás críticas realizadas polos xefes de servizo dimitidos e por numerosas entidades profesionais e sindicatos. "Á falta de recursos da Atención Primaria en Galicia, en Vigo únense os problemas xerados por Povisa e o Álvaro Cunqueiro", subliñaban en conversa con Praza.gal representantes de CIG, CC.OO. e a AGDSP. E, de igual xeito, 300 profesionais entrevistados pola AGAMFEC alertaban de que "É inviable ver 58 pacientes ao día. A calidade asistencial é mínima".O persoal de Atención Primaria negárase a prolongar as súas xornadas laborais máis aló do establecido nos seus contratosOs médicos e médicas de Atención Primaria de Vigo decidiron hai unhas semanas tomar medidas ante a sobrecarga de traballo que padecen, negándose a prolongar as súas xornadas laborais máis aló do número de horas establecido no seu contrato e limitando o número de pacientes de atenden cada día. A medidas podería xerar listas de espera nos centros de saúde da Área Sanitaria e provocar situacións de saturación nos servizos de urxencia. Os traballadores e traballadoras denuncian que ata agora, e ante a negativa do SERGAS a contratar máis médicos (alegando que non atopan facultativos en paro dispostos a traballar) as prolongacións de xornada foron o mecanismo que foi evitando a creación de listas de agarda.Semella que a ameaza tivo efecto, movendo á Consellería de Sanidade a flexibilizar as súas posicións. Cómpre lembrar que a primeira reacción do xerente da EOXI, Félix Rubial, foi de desprezo ás críticas e que o propio Jesús Vázquez Almuíña argumentara que a situación noutras comunidades autónomas é peor que en Galicia. Epidemia de gripeO último informe de actividade gripal amosa un gran crecemento do número de casos na última semanaAs promesas de mellora lanzadas este xoves pola Xunta chegan xusto cando está a iniciarse unha epidemia de gripe en Galicia, o que unido ás protestas do persoal sanitario podería levar a situacións de saturación e colapso na maior parte do centros. O último informe de actividade gripal, publicado este venres, amosa un gran crecemento do número de casos na última semana. O SERGAS activou os plans de continxencia para atender o incremento da demanda asistencial e o aumento da necesidade de ingreso hospitalario con motivo da actividade gripal. Ademais, a Consellería de Sanidade decidiu prorrogar ata o vindeiro día 25 de xaneiro a campaña de vacinación da gripe.O Sindicato de Enfermaría SATSE pediu xa incrementar o número de profesionais e medios para atender a epidemia de gripe. "En Galicia aínda non estamos no pico forte de gripe. Con todo as Urxencias hospitalarias están a dar mostras de non poder soportar a afluencia de pacientes", alerta. "Pacientes en padiolas e cadeiras de rodas polos corredores en lugar de ser ingresados, esperas de resultados superiores ás 48 horas, espazos sen cortinas nin biombos que ofrezan certa intimidade, acompañantes sentados no chan... Estas e outras situacións están a vivirse nos hospitais galegos", segundo os testemuños dos profesionais recompilados por SATSE.Dende o inicio da tempada declaráronse 152 ingresos hospitalarios por gripe en Galicia. Do total dos casos, 17 requiriron asistencia en uci e dos 136 que tiñan indicada a vacina, 86 non a recibiran. Entre as persoas ingresadas houbo dous falecementos, un deles directamente pola gripe. Ningunha delas estaba vacinada.


Summary: Só as deputacións e medio cento de concellos contan con servizos técnicos para asesorar e guiar a institución na súa política lingüística e a esta escaseza de persoal técnico compleméntase cunha inestabilidade laboral xeneralizada, afirman desde o CTNL.

As entidades locais de Galiza teñen atribuídas competencias en materia de normalización lingüística. Porén, como sinalan desde a Coordinadora de Traballadores e traballadoras de normalización lingüística (CTNL), "as entidades locais de Galiza desenvolven esta competencia de forma desigual". De feito, indica, a maioría dos concellos galegos carece de departamentos técnicos para exercer as súas competencias en materia de normalización lingüística. "E case anecdóticas as entidades locais que teñen este departamento totalmente estabilizado, é dicir, cuberto con funcionarios de carreira ou persoal laboral fixo". Mais esta inexistencia de departamentos non é a única eiva, hai que engadir "a inestabilidade laboral xeralizada" nos existentes: "Só arredor dunha vintena de Servizos de normalizacióbn lingÜística (SNL) está baixo a responsabilidade de persoal laboral fixo ou funcionario; a maioría dos SNL que teñen certa continuidade depende de contratos temporais ou indefinido". Propostas Desde a CTNL instan a unha implicación maior das entidades públicas no proceso de normalización lingüística. "As catro deputacións e a Xunta, cun sistema de axudas que favoreza e impulse a constitución dunha rede de SNL en todo o país, pois só contando con persoal técnico se poderán desenvolver políticas lingüísticas rigorosas e eficientes. Os concellos, asumindo con valentía a súa competencia en normalización lingüística e creando prazas técnicas que planifiquen, xestionen, executen e avalíen accións e programas para mellorar o uso e o prestixio da lingua. As entidades locais que xa teñen SNL con continuidade, consolidándoos definitivamente […] E, por último, os concellos das cidades galegas, reforzando os seus SNL, pois é no contexto urbano onde se necesita un traballo de promoción da lingua maior, labor que non se pode desenvolver coa mesma dotación de persoal ca nos concellos máis pequenos".


Summary: Este 21 de xaneiro celébrase o Día Europeo da Mediación, un método alternativo de resolución de conflitos cada vez máis usado. O Colexio de Psicoloxía e o Colexio de Avogados reclámanlle á Xunta máis recursos para a incorporación deste procedemento. Falamos con Elena Miranda, de Enso Mediación

Este 21 de xaneiro celébrase o Día Europeo da Mediación. A mediación é un método alternativo de resolución de conflitos que busca acadar unha solución aceptable para todas as partes evitando chegar á instancia xudicial. En realidade, pode substituír á vía xudicial, pero tamén pode ser complementaria desta e non a exclúe. É un procedemento que se está a usar cada vez máis en cuestións familiares (por exemplo para o reparto de herdanzas ou para o reparto de ben despois dunha separación), en materia de seguros (entre asegurados e aseguradoras ou entre as propias compañías aseguradoras), en conflitos empresariais ou entre organizacións e mesmo en disputas veciñais."A mediación serve para resolver un conflito ou unha discrepancia sen ter que acudir a métodos máis agresivos, como pode ser a vía xudicial", di Elena Miranda"A mediación é unha maneira distinta de resolver as nosas diferenzas. Serve para resolver un conflito ou unha discrepancia sen ter que acudir a métodos máis agresivos, como pode ser a vía xudicial, na que unha demanda ou unha denuncia se poden converter nunha declaración de guerra", explica Elena Miranda, unha das integrantes do equipo de Enso Mediación, da Coruña, que vén de abrir as súas portas na rúa Castiñeiras de Abaixo."En España hai unha gran tendencia a levar todos estes asuntos directamente ao xulgado, pero a xente debería saber que este é un procedemento que ten uns custos non só económicos e temporais, senón tamén emocionais moi grandes", sinala, engadindo que "unha sentenza ou unha resolución xudicial non sempre arranxan o problema, e os conflitos en ocasións agudízanse, enquístanse".A mediación non exclúe a posibilidade de acudir aos tribunaisE cal é o labor dos e das mediadoras nestes procesos? Elena Miranda comenta que a mediación "tenta solucionar ese problema nun espazo diferente: un espazo amable, no que podes comunicarte, no que podes explicarte co outro, no que se exploran as necesidades reais das persoas que están no conflito, ás que se lles dá voz e ás que se lles escoita". "Os mediadores somos expertos en comunicación, e buscamos converter ese espazo nun lugar seguro, facilitamos que as persoas se comuniquen dunha maneira diferente a como o veñen facendo. Reunímolas nun espazo, e deixamos que falen, ás veces por separado e ás veces xuntas", di."Os acordos aos que se chegan na mediación, cúmprense, porque ninguén chos impón""A mediación non exclúe a posibilidade de acudir aos tribunais, senón que é un proceso de comunicación alternativo ou simultáneo a outros, como a vía xudicial ou a arbitraxe", aclara pero advirte de que o paso por un tribunal pode supor "uns custos económicos, temporais e sobre todo emocionais" moi superiores. Finalmente, Elena Miranda destaca que a mediación supón tamén unha reivindicación "da autonomía das persoas para resolver os seus problemas, sen agardar a que unha persoa externa, por exemplo un xuíz, decida por elas". E destaca: "os acordos aos que se chegan na mediación, cúmprense, porque ninguén chos impón". "Cando ti chegas a un acordo non estás perdendo, senón que simplemente renuncias a algo para gañar outra cousa", remata.O Colexio de Psicoloxía reivindica a mediación"As estatísticas sinalan que os acordos conseguidos a través da mediación perduran máis no tempo""A mediación é unha ferramenta de grande utilidade social, que procura unha solución consensuada e satisfactoria para as partes implicadas nun conflito, ao tempo que axuda a aliviar o sobrecargado sistema xudicial", destaca o Colexio Oficial de Psicoloxía de Galicia (COPG). O COPG defende "a utilidade da mediación na sociedade en todo tipo de conflitos, ben sexa no ámbito familiar, penal, sanitario, empresarial, laboral ou das organizacións" e engade que "as estatísticas sinalan que os acordos conseguidos a través da mediación perduran máis no tempo".Na última década, o COPG vén desenvolvendo programas de mediación familiar intraxudicial en varias cidades galegas a través de convenios de colaboración asinados con colexios de avogacía, a Fiscalía do TSXG e coa Xunta. Porén, indica que este modelo "non é suficiente para garantir unha cobertura adecuada para toda a cidadanía". Por iso, o Colexio insta ás Administracións públicas a asumir como propio un servizo de mediación intraxudicial en todas as cidades de Galicia. Demanda á Xunta para que dote de máis recursos a ese procedementoO Colexio de Avogados da Coruña reclámalle á Xunta "máis recursos e medios" para fomentar a mediación "como alternativa efectiva para a resolución de conflitos"Aproveitando tamén a celebración do Día da Mediación, o Colexio de Avogados da Coruña presentou as cifras do seu Servizo de Mediación no ano 2019, no que se xestionaron 249 expedientes, a cantidade máis elevada dende a posta en marcha deste departamento no ano 2012. De todos os expedientes iniciados, o 40% finalizaron con acordo, confirmando para o Colexio de Avogados "que a mediación é unha opción a ter en consideración para a resolución de conflitos xudiciais"."Ano tras ano confirmamos que a mediación é eficaz, é un proceso novo pero que cada vez ten unha maior influencia na sociedade. Non só as cifras aumentan, tamén a visión da mediación que ten a sociedade: cada vez é máis coñecida e ése máis receptivo a iniciar este proceso que favorece a consecución de acordos entre as partes", sinala a entidade."A Xustiza é lenta, temos atrasos de anos en moitos xulgados e a mediación é un mecanismo que podería aliviar a carga de moitos deles"Neste senso, o Colexio reclámalle á Xunta "máis recursos e medios" para fomentar a mediación "como alternativa efectiva para a resolución de conflitos". "A Xustiza é lenta, temos atrasos de anos en moitos xulgados e a mediación é un mecanismo que podería aliviar a carga de moitos deles. Pero para conseguilo a Administración autonómica tería que dedicar unha maior dotación e mellorar os convenios para facer da mediación unha realidade moito máis asentada", sinala.


Summary: Este venres celébrase o Pop Voyage, un festival realizado integramente nun barco que navegará pola ría de Arousa dende as dez da noite, coas actuacións das bandas galegas Músculo! e Trajano, semifinalistas do Proyecto Demo de Radio3, e Álex Casanova. Un bo anticipo para o Lolapop de Redondela, que terá lugar o sábado.

Este é o plan: meter a 150 persoas nun barco que parte de Vilagarcía e tocar para eles mentres a embarcación navega pola ría de Arousa, pasando por Cortegada, Rianxo e Boiro para volver despois a Vilagarcía para unha festa final. O menu: bandas galegas novas e en crecemento, dende o ruidismo que lle fai as beiras á electrónica de Músculo! até a psicodelia escura de Trajano, pasando polos sons tropicais e bailables de Álex Casanova. Trajano e Músculo! foron dous dos catro semifinalistas galegos no Proyecto Demo de Radio3 este ano. Ademais, Nano Vinilo Dj e She's In Parties para pechar unha festa que comezará no barco ás dez da noite deste venres 7 e rematará nunha after-party no Club de Vela de Vilagarcía de Arousa "a altas horas da madrugada". As entradas, necesariamente limitadas, están á venda até este mércores no Bar Lembranza (Baldosa 6, Vilagarcía), Estudio54 (Gómez Ulla 8, Stg DC) e Pontevedra (Vázquez Lescaille Discos -galerías) a quince euros. Os seus organizadores gábanse de non contar con apoios externos, nin de institucións ou empresas e prometen que no barco "haberá Biodramina" para evitar os mareos. O sábado, Lolapop E o sábado, no que cae parece un programa dobre para os amantes da música pop, chega unha nova edición do Lolapop, despois de que o pasado ano non se puidese celebrar. Cambia de datas e de escenario, pasando da beira do río en Pontecaldelas, onde naceu, a Redondela, máis concretamente no peirao de Cesantes, coa festivaleira Illa de San Simón como pano de fondo. Bigott encabeza un cartaz no que tamén destacan Niños Mutantes e Supersubmarina e unha notable presenza galega, con Maryland e Munich. O Lolapop xa tivo un anticipo a pasada fin de semana na Alameda de Redondela, coa edición do festival para nenos. Aínda se poden mercar entradas, cun prezo de doce euros.


Summary: O representante das auxiliares de Alcoa, Kike Rocha, advirte de que parar as cubas podería significar non volver ver a planta traballar nunca máis

O comité de Alcoa en San Cibrao (Cervo) contestou a pasada terza feira ao ofrecemento feito pola multinacional o día antes para parar a produción na planta de aluminio a cambio de permisos incentivados sinalando que "non lles vale", entre outras cousas porque non se teñen en conta as empresas auxiliares que prestan servizo á principal. O portavoz destas empresas, Kike Rocha, sinala a Nós Diario que a proposta trasladada pola multinacional norteamericana do aluminio "volve cruzar as liñas vermellas que xa se marcaron na negociación do ERE", como é a parada da produción. "Non imos aceptar nin a parada das cubas nin ningunha saída", advirte Rocha, quen agradeceu ao comité que mantivese tamén esa mesma posición. Para o portavoz das auxiliares de Alcoa, "a única alternativa na que podemos seguir loitando é na de que non se paren as cubas" e para iso propón "buscar as fórmulas que sexan necesarias coas administracións, pero non podemos permitir que se pare a produción e as cubas", insiste. O principal risco desta medida sería, segundo apunta, a imposibilidade de volver arrancalas. "Quen garante que se poderían arrancar despois de dous anos paradas? Alcoa xa non foi quen de garantilo durante a negociación do ERE", lembra Rocha, que advirte de que o feito de parar "significaría nun noventa e moitos por cento de posibilidades non volver ver traballar a fábrica nunca máis". Situación de calma relativa Preguntado sobre como lles está a afectar a actual situación ás auxiliares, recoñece que están nunha "calma relativa". "Estamos traballando a un nivel normal, mais con esta tensión e esta incerteza sobre que pasará no futuro", explica. Con todo, lembra que en 2020 "houbo problemas porque Alcoa non rebrascaba as cubas, e varias empresas fixeron ERTE, pero neste 2021 a situación está bastante normalizada", afirma. Moitos dos postos de traballo das auxiliares dependen da carga de traballo que supoñen os labores de mantemento e mellora. A este respecto, indica que no comunicado Alcoa non informa sobre se durante eses dous anos habería algún tipo de mantemento ou investimento. "Se houbese investimentos, reformas na planta, mantemento da maquinaria que estarían paradas... si que entrarían as auxiliares, pero non hai ningunha información ao respecto", lamenta Rocha, que confía en que as Administracións galega e estatal poidan mover ficha nese sentido. E é que, como relata, "xa finais de 2019 non hai os grandes investimentos aos que nos tiña acostumados Alcoa para reforma e modernización. Simplemente parcheado, mantemento diario e pequenas obras imprescindíbeis para que as máquinas poidan seguir funcionando". Con todo, sinala que seguirán "á espera dos acontecementos" e do que se trate nunha posíbel reunión entre empresa, sindicatos, Xunta e Goberno estatal. Desde as auxiliares aseguran que son "optimistas", e máis "sabendo que hai dous anos querían ter a planta fechada e seguimos traballando", aínda que detrás do cambio de estratexia ven a mesma idea de Alcoa. "O que quixo sempre: fechar a fábrica e despedir".


Summary: O ex comisario José Manuel Villarejo garante, na súa comparecencia do Congreso, que o feito de que o ex monarca fora "tan ardente" chegou a considerarse "un tema de Estado" nalgúns sectores. Sempre segundo a súa testemuña, mesmo se procuraron "hormonas femininas" para reducir ese grao de paixón.

A vida privada do rei emérito Juan Carlos de Borbón no eido sentimental vén de convertirse en asunto de Estado nos últimos anos, pois forma parte dos escándalos de suposta corrupción que se foron destapando neste tempo. Porén, semella que a libido do pai do actual monarca de España xa estivera no punto de mira como "un tema de Estado". Así o asegurou esta cuarta feira o ex comisario José Manuel Villarejo nunha intervención no Congreso dos Deputados. Na súa intervención garantiu que certos sectores sociais chegaron a considerar de índole pública que Juan Carlos de Borbón fora "tan ardente", polo que se pensaron alternativas para reducir os seus graos de paixón. Sempre atendendo ás declaracións de Villarejo, o Estado chegou a "fabricar hormonas femininas para baixar a libido" do ex rei, que nestes momentos supostamente prepara o seu regreso a España. Ese remedio fabricado consistía en "inhibidores de testosterona", incidiu o ex comisario na súa comparecencia ante a comisión do Congreso que está a investigar a 'Operación Kitchen', o operativo presuntamente creado para espiar o ex tesoiro do PP Luis Bárcenas. Villarejo explicou que a ex amante do rei emérito, Corinna Larsen, chegou a trasladarlle que estaban a medicalo "para quitarlle a forza". Nunha das gravacións feitas, supostamente Larsen tería recoñecido: "Quitáronlle todo, non podería estar cunha muller nin nada...".


Summary: Os movementos feministas galegos chaman a secundar o paro de mulleres e mais a manifestación previa do día 4 e toda a oposición reitera o seu apoio. O PP galego liga a convocatoria cunha suposta "guerra de sexos" e a dirección estatal do partido conclúe que se trata dunha "manifestación convocada por Pablo Iglesias" AUDIO | Miguel Tellado, secretario xeral do PPdeG: "Unha folga de mulleres é o máis machista que se pode facer"

AUDIO | Miguel Tellado, secretario xeral do PPdeG: "Unha folga de mulleres é o máis machista que se pode facer"12 gráficos que explican os motivos da folga feminista do 8 de marzoTellado: "Unha folga de mulleres é o máis machista que se pode facer; que sentido ten que as mulleres paren?"O PP deu en definir nas última semana que a súa postura fronte á folga de mulleres convocada para o vindeiro 8 de marzo polo movemento feminista a nivel internacional será a da confrontación. Despois duns primeiros compases nos que diferentes cargos conservadores oscilaron entre a postura crítica, o desmarque discreto ou o mero "respecto" pola convocatoria, o lanzamento esta semana do argumentario interno no que se descualificaba a mobilización por ser "elitista" e romper o "modelo de sociedade occidental" deixou clara a liña oficial. Esa aposta polo rexeitamento aberto chegou tamén a Galicia, onde os conservadores censuraron a folga por "ideolóxica" durante o pleno do Parlamento e este sábado deron en concluír que, realmente, a folga feminista é "machista".O secretario xeral do PPdeG e vicevoceiro parlamentario do partido, Miguel Tellado, elixiu como escenario para acrecentar as críticas á folga un encontro con membros das Novas Xeracións do partido, organización á que considera "revolucionario" pertencer. Tras explicar que militar no PP é sinónimo de facelo nos "valores da liberdade" e da "moderación" e afastados do "populismo", Tellado detallou por que considera que "unha folga de mulleres" é "o máis machista que se pode facer"."Que sentido ten que as mulleres paren?", cuestionou retoricamente o número dous de Alberto Núñez Feijóo no partido que sustenta o Goberno. "É isto unha guerra de sexos?", acrecentou. "Non, non; estamos todos no mesmo barco, temos que traballar todos na mesma dirección". Por este motivo, conclúe, "cando se convoca só ás mulleres desviamos o tiro" na loita pola igualdade no eido laboral.Tellado consideraba "machista" a convocatoria feminista mentres, en Zaragoza, o PP celebraba unha xornada sobre "familia, conciliación e corresponsabilidade", na que Mariano Rajoy recuperou promesas como o remate das xornadas laborais ás seis da tarde "con carácter xeral", ademais de asegurar que o seu partido "salvou" o Estado de Benestar durante a crise e instar a protexer a familia como "institución" que é toda unha "universidade de valores". Ás portas deste acto de partido o vicesecretario de Política Social dos populares, Javier Maroto, agregou unha nova interpretación da folga feminista no nome do PP. En realidade, afirma, é unha convocatoria de Podemos.Dende a dirección central do PP Javier Maroto conclúe que quen está por tras da convocatoria é, en realidade, Pablo IglesiasComo recolle eldiario.es, Maroto sinalou que o PP "non pode apoiar" as mobilizacións da folga feminista porque é "unha manifestación convocada por Pablo Iglesias, é a manifestación de Podemos e iso sábeo todo o mundo". "Cremos que a igualdade de oportunidade non se acada coa manifestación que quere Pablo Iglesias, que o que lle gusta é o ruído", sinala Maroto, quen resalta que o que fai o PP a prol da igualdade é aplicar "políticas efectivas" mentres, ademais, "moitas voces están dicindo" que "as mulleres que non traballan, porque están no paro, non poden facer a folga que propón Pablo Iglesias" e son esas mulleres "que non poden traballar" as que "máis fenda salarial sofren", porque "non teñen ningunha posibilidade de ingresos".Chamamentos galegos a sumarse á mobilizaciónO feminismo galego reitera o chamamento a participar na folga do 8M e na manifestación do día 4 en VigoMentres o PP reforza a súa oposición á folga do 8M os movementos feministas galegos ultiman esa mobilización e tamén a manifestación unitaria convocada para o día 4 en Vigo. Neste sentido, a Plataforma Feminista Galega subliña que a folga xeral "busca a unidade de todas as mulleres á hora de plantarnos contra todas as desigualdades; contra as violencias machistas, contra a fenda salarial e a discriminación e a explotación laboral, á vez que loitamos pola xustiza social, polo dereito á autonomía sobre os nosos corpos e as nosas vidas" ou para "dar visiblidade e que se recoñeza o traballo doméstico e de coidados".A convocatoria feminista si recibiu o apoio nos últimos días das tres forzas da oposición galegaTamén a Marcha Mundial das Mulleres resalta o chamamento á folga tanto no ámbit o laboral como no dos coidados, "visibilizando todos os traballos que asumimos as mulleres e sen os cales a sociedade non podería funcionar". "As mulleres organizámonos na folga agrupándonos a todas, en todas partes; a forza do noso movemento está nos lazos que creamos entre nós" para "mudalo todo", subliñan.A convocatoria feminista si recibiu o apoio nos últimos días das tres forzas da oposición galega. En Marea e BNG anunciaron nos últimos días que as mulleres de ambas formacións secundarán a folga, entre outras iniciativas. O PSdeG, pola súa banda, salientaba este sábado nunha xornada do partido sobre políticas de igualdade que os paros do 8M servirán para "visibilizar a importancia das mulleres" e o seu traballo, e algunhas representantes socialistas, como a presidenta da Deputación de Pontevedra, Carmela Silva, xa avanzaron que irán á folga.


Summary: ENTREVISTA | Unha tese de doutoramento -presentada o pasado venres na USC- subliña a importancia da formación para evitar os incendios en Portugal e critica a ausencia destas iniciativas nos últimos anos. Falamos con Pablo Meira, profesor de Educación Ambiental e co-director da investigación. PLADIGA | Cinco entidades plantan á Xunta pola demora en presentarlles o plan contra o lume ENCE carga contra Pontón por lanzar críticas "indocumentadas e malintencionadas" ao eucalipto

"Os incendios de Portugal non son inevitables" PLADIGA | Cinco entidades plantan á Xunta pola demora en presentarlles o plan contra o lume ENCE carga contra Pontón por lanzar críticas "indocumentadas e malintencionadas" ao eucalipto Nos días posteriores ao terrible incendio que arrasou Pedrógão Grande matando 64 persoas, iniciouse un debate sobre as causas -directas ou estruturais- que provocaron unha catástrofe de tal dimensión e que fixeron que o lume se estendese tan rapidamente e fose tan difícil de controlar. Ao igual que sucedeu noutras ocasións, foron moitas as voces que sinalaron a ausencia de labores de prevención e tamén de esforzos educativos para sensibilizar a poboación sobre a necesidade de evitar os incendios. E tamén sobre que facer no caso de que un se produza. O pasado venres, a Facultade de Ciencias da Educación da Universidade de Santiago acolleu a defensa da tese de doutoramento de María da Conceiçâo Almeida Colaço, co-dirixida polo profesor de Educación Ambiental na USC Pablo Ángel Meira Cartea e por Manuel Cardoso Castro Rego, docente da Universidade de Lisboa. A investigación, titulada Bases para uma educação ambiental orientada para a diminuição do risco e aumento da resiliência das comunidades aos incêndios florestais em Portugal, subliña a importancia da formación para evitar os incendios no país luso e critica a ausencia destas iniciativas nos últimos anos. Almeida Colaço sinala os lumes forestais como a principal ameaza para o desenvolvemento, rendibilidade e sustentabilidade das superficies forestais lusas, ao tempo que responsabiliza deste risco permanente á elección de especies de ciclo curto como o eucalipto. A investigadora salienta "o elevado grao de acumulación de vexetación (combustible) directamente ligado co abandono rural e a non xestión dos espazos rurais", así coma "as alteracións climáticas que potencian as condicións meteorolóxicas que conducen de máis, a maiores e máis intensos incendios forestais". "O gústame vivir e estar en espazos forestais, pode contribuír para diminuír o abandono e o despoboamento destas áreas" A investigadora defende unha maior aposta pola prevención para minimizar a pegada dos lumes, potenciando as accións educativas orientadas a este fin, pero dirixíndoas especialmente á poboación de áreas rurais. Xulga importante, ademais, a implicación dos técnicos forestais como mediadores entre as situacións de risco por incendios, a xestión técnica forestal e a sensibilización da sociedade lusa. Propón, a este respecto, incidir no "traballo coa poboación escolar e co público en xeral para recoñecemento do bosque como un ben valioso e para a valoración dos seus recursos" pero tamén coas persoas que viven neses espazos e fan uso del, pois "o gústame vivir e estar en espazos forestais, pode contribuír para diminuír o abandono e o despoboamento destas áreas", sinala. A investigación reclama tamén "traballo participativo coa poboación rural para en conxunto saberen como se recoñece o risco de incendio e porque algúns dos traballos desempeñados nesa altura de risco se tornan comportamentos perigosos que poden dar orixe a incendios". "Pouca educación centrada na prevención dos incendios" "Hai unha desconexión entre os grupos aos que se dirixen os escasos esforzos educativos e os grupos que realmente necesitan esa educación" Pablo Meira, profesor de Educación Ambiental e co-director da investigación, destaca que "en Portugal, que é o país europeo máis afectado polos incendios, o 97% son producidos polos seres humanos, ben intencionados, ben por imprudencias, teñen causas antrópicas e non naturais". Porén, "hai moi pouca educación centrada na prevención dos incendios e na cultura forestal e a que hai concéntrase nas idades escolares, esquecendo precisamente as poboacións máis vulnerables e que viven en zonas de risco, máis próximas aos lugares nos que se producen os incendios, e obviando grupos específicos que teñen unha maior responsabilidade na xestión do monte". "Hai unha desconexión entre os grupos aos que se dirixen os escasos esforzos educativos e os grupos que realmente necesitan esa educación", resume. "A tese estuda tres freguesías moi afectadas polos grandes incendios do ano 2003. Dende entón non houbo ningunha acción educativa dirixida a esas poboacións locais" "A tese estuda tres freguesías moi afectadas polos grandes incendios do ano 2003, que foron un antecedente do que acabamos de vivir a semana pasada. Dende entón non houbo ningunha acción educativa dirixida a esas poboacións locais. Non houbo ningunha experiencia preventiva posterior, a pesar da gravidade do que sucedera en 2003", sinala. "O abandono do mundo rural non é só económico, senón que é cultural. Dedícanse poucos recursos para traballar coas comunidades rurais para ver cal é a súa percepción do risco", engade. "As vagas de incendios que estamos sufrindo son relativamente modernas, iniciándose nos anos 60 ou 70. Cando as zonas rurais estaban máis habitadas e as actividades agropecuarias e forestais ocupaban alí a unha porcentaxe moi alta da poboación, era moi difícil que se producisen catástrofes das dimensións que estamos a ver hoxe en día", comenta Meira. O profesor da USC salienta que "hai que ter en conta que hoxe a maior parte da poboación portuguesa e galega é xa poboación urbana e que polo tanto non ten un contacto directo coas grandes extensións de monte onde se producen os incendios forestais máis graves". "Ese é un factor moi importante: hoxe os incendios míranse maioritariamente dende fóra, case coma se fose un espectáculo, e as poboacións que viven próximas ao monte son cada vez de maior idade, con cada vez menores capacidades para previr e para defenderse no caso de que se produza un incendio extremo", subliña. "Hai que ter en conta que hoxe a maior parte da poboación portuguesa e galega é xa poboación urbana e que polo tanto non ten un contacto directo coas grandes extensións de monte onde se producen os incendios forestais máis graves" Meira, salienta o papel clave que na loita contra o lume e, en concreto, no traballo de formación e sensibilización, teñen os técnicos forestais. Outra parte da tese analiza como é na actualidade en Portugal a formación destes técnicos forestais. "Debido ao Plan Boloña, esta titulación pasou de 4 a 3 anos, o que implicou a desaparición dos poucos elementos que había no currículo relacionados coa dimensión social da xestión forestal, os ligados á comunicación, á educación, á cultura rural...", explica Meira. "Nunha enquisa que realizamos con 220 técnicos, aparecía que un dos baleiros que eles mesmos detectan na súa formación se refire ás habilidades sociais para poder interactuar coas comunidades rurais. Xa que outro obstáculo detectado é que en Portugal a maior parte dos técnicos proceden xa do mundo urbano, o que lles impide actuar con estas comunidades rurais de maneira máis efectiva", comenta. "Debido ao Plan Boloña, esta titulación pasou de 4 a 3 anos, o que implicou a desaparición dos poucos elementos que había no currículo relacionados coa dimensión social da xestión forestal" "Outro dos problemas que detectamos en Portugal era que non hai relación entre as poucas accións educativas que se levan a cabo e as políticas forestais. Unhas e outras van en liñas paralelas pero sen coordinarse. Son dous mundos que apenas se tocan e isto nótase nos resultados", sinala. De aí a importancia que se outorga a que este traballo fose codirixido por un integrante do Grupo de Investigación de Pedagoxía Social e Educación Ambiental da USC e por un docente portugués que é enxeñeiro forestal, o mesmo que a doutoranda. Deste xeito "tentamos tender pontes entre unha disciplina de xestión técnica e outra disciplina de carácter social e de intervención educativa", conclúe Pablo Meira.


Summary: Este sábado 28 terá lugar en Vila de Cruces o "I Encontro de Mulleres Repentistas da Galiza", organizado polo alumnado da materia "Regueifa e improvisación oran el verso" do IES Marco do Camballón, e impulsado polo Proxecto Regueifesta.

As actividades do Encontro de Mulleres Repentistas teñen como obxectivo destacar a vitalidade actual da regueifa como actividade artística e comunicativa, e visibilizar a chegada dunha nova xeración de mulleres improvisadoras. Como resultado dun traballo de autoxestión e organización do alumnado do IES Marco do Camballón, o Encontro de Mulleres Repetistas ofrece unha xornada de sábado con diversas actividades gratuítas no auditorio Xosé Casal: ás 11.30 da mañá terá lugar unha asemblea de mulleres repentistas onde se analizará o momento actual da regueifa de muller. Pola tarde, ás 16.30 Alba María impartirá un Obradoiro de Regueifa Feminista. E ás 18.00 terá lugar un espectáculo de improvisación en verso -aberto ao público e de balde- que reunirá no escenário a máis de dez mulleres de diferentes xeracións do repente galego. No acto tamén se celebrará unha homenaxe a Angelita de Baño, brindeira do Courel, e á cantareira e pandereteira Xosefa de Bastavales. Neste Encontro procurarase visualizar a importancia das mulleres no desenvolvemento da regueifa tamén desde un achegamento histórico, lembrando as grandes do século XX, como Leonarda de Tallo. Neste Encontro procurarase visualizar a importancia das mulleres no desenvolvemento da regueifa tamén desde un achegamento histórico, lembrando as grandes do século XX, como Leonarda de Tallo. A finais do século XX Marisol Manfurada uniu regueifa e rap desde o movemento do Rock Bravú e nesa altura Sofía Tarela e Paola Beiro, as Garotas, tamén destacaron pola súa arte como regueifeiras. A luguesa Pepa Yáñez, que regueifou e investigou o mundo do repente galego, foi outra das protagonistas deste movemento que ten como regueifeiras máis novas a Noa do Capón e a Nuria das Cruces, de 13 anos, alumnas de "Regueifa e improvisación oral en verso" no IES Marco do Camballón No acto proxectarase un vídeo en homenaxe a Angelita de Baño, unha artista que cantou brindos -a improvisación cantada no Courel- desde os catorce anos, e á que foi entrevistar o Proxecto Regueifesta á montaña luguesa. Tamén se lle fará unha homenaxe a unha das artistas máis queridas no mundo da música tradicional dos últimos anos: a señora Xosefa de Bastavales. Ás 21.00 terá lugar unha Foliada Regueifeira no Bar Txapela, onde participarán, xunto ás mulleres repentistas, e mais quen queira cantar e bailar, as pandereteiras de Cercio. A Regueifesta é un proxecto educativo para impulsar o repentismo no mundo do ensino, e que forma parte da Asociación ORAL, que promove o repente galego, que agora se encontra nun momento de crecemento e estase a conformar como un movemento sociocultural que ten na aparición dunha nova xeración de mulleres regueifeiras un dos seus motores máis destacados, abrindo novos camiños nun ámbito até hai moi pouco protagonizado case exclusivamente por homes.


Summary: O sindicato sinala que a emisión deste gas é especialmente alta no en Galiza e na comarca de Compostela, onde están os servizos centrais nos que o persoal traballa de forma ordinaria.

A CIG presentou unha denuncia perante Inspeción de Traballo e Seguridade Social da Coruña denunciando que a Xunta se nega a facer medicións do nivel de gas radón nos edificios centrais de administración, onde traballan miles de persoas. O sindicato sinala que hai numerosos estudos que relacionan o gas radón co cancro de pulmón e a emisión deste gas é "especialmente alta no noso país e na nosa comarca de Compostela. Resulta moi perigoso en sotos, semisotos, baixos e outras zonas pouco ventiladas". A CIG afirma que expuxo "en reiteradas ocasións" no respectivo comité de seguridade e saúde laboral a queixa e inquietude do persoal público polos niveis de gas radón nos edificios administrativos da Xunta. Pediuse que se mediran os niveis de este gas, xa que Santiago é unha zona de alto risco pola morfoloxía do seu chan. En concreto, na acta 2015/12 do referido comité falouse da IS-33 e a CIG achegou un informe técnico da Universidade de Santiago de Compostela, todo isto cun resultado para facer as correspondentes medicións. "Tamén temos coñecemento de que no Consello Galego de Relacións Laborais, organismo que depende da Xunta de Galicia e ten as oficinas en Santiago de Compostela, fixose unha medición de gas Radon e tiveron que facer obras de mellora e de evacuación do gas, polos altísimos niveis de concentración". Con esta actitude, enfatiza o sindicato, a Xunta está incumprindo toda a normativa sobre esta materia.


Summary: O BNG local asegura que no expediente consta unha autoliquidación, a nome do Concello de Culleredo, dun Canon de ocupación do dominio público, por valor de 17.391,28€ e hai dúas facturas pagadas con reparos da Intervención por valor de 32.360,90€, en concepto de compra de entradas para o Festival.

O BNG de Culleredo informa, a través dun comunicado, que o Concello de Culleredo efectuou un pago de 49.752,18 euros en concepto de compra de entradas e de pago da "Tasa Canon de ocupación e aproveitamento no dominio público marítimo-terrestre que non debería ter realizado". O Grupo nacionalista local explica que "malia a negativa do Goberno Municipal, no Pleno do pasado mes de xaneiro, de ter realizado o pagamento desa taxa, no expediente do Festival consta unha autoliquidación da mesma perante o Ministerio para a Transición Ecolóxica e o Reto Demográfico. Autoliquidación na que o Concello de Culleredo figura como suxeito pasivo, por un importe de 17.391,28€, e que debía ser pagada polos organizadores do Festival". Ademais, sinalan que o Concello de Culleredo "abonou 32.360,90 euros en concepto de compra de entradas, tal e como se recolle na listaxe de facturas pagadas con reparos da Intervención". Unha actuación que, para o BNG, "significa que foron pagadas sen contar cun procedemento legal que asegure que se respectaron os trámites requeridos pola Lei de Contratos do Sector Público, e non houbo ningún informe que avalara o interese cultural, económico e/ou xurídico de financiar o evento". Por este motivo, denuncian que foron "case 50.000 euros gastados sen documento algún que conteña un contrato, sen ningún tipo de estudo do retorno económico para o Concello e as empresas locais, e cando as asociacións e entidades culturais de Culleredo levan 2 anos agardando polas convocatorias das subvencións necesarias para o desenvolvemento das súas actividades e pasando grandes dificultades para a súa supervivencia". O BNG asegura que non puido localizar ningún documento que conteña un contrato entre o Concello e a empresa organizadora. "Esta contaba cunha previsión de beneficios, antes da realización do festival, duns 70.000 euros", afirman desde o BNG, "finalmente parece que foron cubertos en grande medida polas aportacións do Concello de Culleredo, aínda que Alcalde negou no Pleno Municipal que o Concello fora patrocinador do Festival, malia figurar como tal nos carteis promocionais". Diante desta situación, a formación nacionalista exixe que "o Goberno de José Ramón Rioboo aclare de maneira convincente as dúbidas que envolven todo o referente á celebración deste festival e que, por outra parte, poña mans á obra para liquidar as súas débedas coas asociacións e entidades culturais do noso Concello". Aliás, demandan que "os cartos gastados irregularmente deben ser aportados polos membros do goberno municipal".


Summary: Boicote, Desinvestimento e Sancións a Israel conmemora Al-Nakba o día 22 presentando os apoios dos distintos sectores da sociedade galega á campaña. O actor Cándido Pazó, a deportista Pilar Neira, o músico Narf ou o escritor Cesáreo Sánchez serán algunhas das persoas participantes no acto.

Máis de 350 persoas do mundo da cultura asinaron o manifesto de BDS que defende os dereitos do pobo palestino e apoia un boicot a Israel mentres non mude a súa política de opresión. Algunhas destas persoas estarán o día 22 ás 20 horas no Hotel Araguaney de Compostela na presentación dos apoios da sociedade galega á campaña. Narf desde a música, Pepe Carreiro nas artes plásticas, Cesáreo Sánchez na escrita, Pablo Reboleiro do circo, Cándido Pazó do teatro, Perfecto Conde no xornalismo, Moncho Boán do mundo sindical, Anuncio Moroño da coordinadora de crentes e Pilar Neira do ámbito do deporte son as persoas que se presentarán publicamente no acto como un grupo saído dos centos de persoas que apoiaron a chamada de BDS. Por parte da organización intervirán Elvira Souto máis Mohamed Safa. Rosalía en árabe Durante o acto, que quere ser tamén unha conmemoración da Al-Nakba na Galiza, proxectarase o vídeo "Adios Ríos, Adiós Fontes" en versión en árabe con interpretación de Dana Yasin. A campaña BDS Galiza sumouse á internacional que defende os dereitos do pobo palestino fronte á presión israelí. Demandan o fin da "ocupación e a colonización e o desmantelamento do Muro que divide Palestina", "o recoñecemento dos dereitos fundamentais" dos palestinos residentes en Israel e "o respecto, a protección e a promoción do dereito ao retorno das persoas expulsadas da súa terra en 1948 polo exército regular e os grupos paramilitares sionistas e a devolución das súas propiedades nos termos estipulados pola resolución 194 das Nacións Unidas". As persoas asinantes do mundo da cultura, máis de 350, comprométense a non presentar as súas creacións en Israel mentres persista a ocupación e a colonización dos territorios palestinos e non se recoñezan os dereitos do pobo palestino.


A Comisión Europea incluíu a vía na súa recente actualización da rede transeuropea de transportes "segundo o solicitado por Portugal e aceptado por España"Hai agora dous anos a Xunta sumouse á petición de varios concellos fronteirizos do sueste da provincia de Ourense e de Trás-os-Montes para que os gobernos centrais de España e Portugal impulsen unha nova autovía entre A Gudiña e a zona portuguesa de Vinhais, unha infraestrutura que atravesaría en Galicia o espazo protexido da Rede Natura 2000 de Pena Maseira e no norte luso o Parque Natural de Montesinho. A nova vía sería paralela e estaría nun punto intermedio entre a autovía xa existente entre Verín e Chaves e a xa prevista reforma da estrada entre Seabra e Bragança.Agora, na revisión presentada o pasado 14 de decembro do deseño da rede transeuropea de transportes, a denominada TEN-T, as principais infraestruturas nas que a UE quere priorizar os fondos comunitarios (como o AVE Vigo-Porto ou cinco cidades galegas como nodos urbanos), a Comisión Europea vén de incluír, a petición de Portugal, segundo di ela mesma, a estrada entre Seabra e Bragança no segundo nivel da rede, o global ou comprehensive. É un nivel similar ao que xa tiña por exemplo a Autovía das Rías Baixas (A-52) e por baixo do primeiro nivel, básico ou core, no que está a AP-9. Na revisión non aparece a opción pola Gudiña que defendía a Xunta.A petición da Xunta e os concellos da zona dunha nova autovía entre A Gudiña e Portugal amparouse no argumento de facilitar a comunicación coa nova estación do AVE na vila galega. Pero malia que esa parada está planificada desde hai máis dunha década, ao igual que a que tamén hai en Seabra, a Xunta non saíu a defender a autovía ata hai dous anos, cando xa Portugal tiña nas súas previsións mellorar a estrada máis ao leste entre Bragança e Seabra co mesmo argumento de facilitar a conexión coa alta velocidade.A autovía entre A Gudiña e Portugal pasou de non estar en ningún dos sucesivos plans de estradas da Xunta, nos que tamén se debuxaban infraestruturas doutras administracións aínda que non fosen competencia do Goberno galego, a ser unha reclamación "estratéxica" ao Goberno de España para que a incluíse nos seus orzamentos para este mesmo ano e a tratase con Portugal nos cumios ibéricos.Agora, na revisión da rede de estradas prioritarias, a Comisión Europea vén de incluír no segundo nivel a conexión entre Seabra e Bragança -así como outra estrada tamén entre Cáceres e Alpalhao- coa explicación de que o fai "segundo o solicitado por Portugal e aceptado por España". A autovía entre A Gudiña e Portugal non aparece na revisión dos plans europeos. [Aquí pode accederse ao visor de mapas oficiais da UE, coa situación actual da rede e as propostas de revisión agora formuladas pola Comisión Europea].A propia Xunta que reclama a autovía pola Gudiña considera que o espazo de Pena Maseira que atravesaría é importante para garantir a continuidade natural entre o Macizo Central ourensán e o gran parque portugués de MontesinhoA autovía que quería a Xunta, que segundo o propio Goberno galego daría servizo a 200.000 habitantes da zona, discorrería paralela, uns 30 quilómetros cara ao leste e atravesando espazos protexidos, á xa existente A-75 Chaves-Verín, que ao enlazar coa Autovía das Rías Baixas (A-52) dá xa acceso á Gudiña e á súa nova estación de alta velocidade. Ademais, outros 40 quilómetros máis ao leste está a conexión agora priorizada por Portugal e a UE entre Bragança e Seabra. A maiores, a principal poboación da zona, Bragança, con 35.000 habitantes, xa conta cunha conexión en parte por autovía con Zamora, a onde xa chegaba o AVE.A propia Xunta que reclama a autovía considera do espazo galego protexido que atravesaría, Pena Maseira, que este é importante para garantir a continuidade natural, a xeito de corredor verde, entre o Macizo Central ourensán e o gran parque natural portugués de Montesinho.


Summary: Polbeiras, orquestras, cantinas e un conxunto de empresas que se dedican a traballar as festas populares levan desde marzo de 2020 sen actividade. Denuncian que non hai diálogo nin contan co seu sector para as axudas á reacitivación. Esta cuarta feira concentráronse diante do Parlamento e entregaron unha carta coas súas demandas dirixida ao Presidente da Xunta.

As asociacións empresariais e profesionais do sector da verbena galega amosaron hoxe o seu descontento pola situación que viven desde que o pasado 14 de marzo de 2020 tiveron que deixar de traballar polas restricións impostas con motivo da pandemia. Coa tempada iniciada, e sen ningunha resposta por parte da Administración galega, decidiron concentrarse diante do Parlamento da Galiza e entregar unha carta dirixida ao presidente da Xunta, Alberto Núñez Feixoo, asinada polos presidentes das asociación de Servizos de Festas da Galiza (Serfega), de Orquestras (AGO) e de representantes da Galiza (Artegal) explicando as súas reivindicacións. José Veiga, presidente de Serfega e propietario dunha fábrica de xeo que traballa para as cantinas das festas populares, explica que o obxectivo da concentración é meter presión para que se dean solucións ao seu sector. "Queremos unha desescalada segura para facer as festas", sinala, ao tempo que cre que "é viábel, xa que falamos de eventos no exterior". Pon como exemplo as actuais restricións, que permiten "traballar en interiores con superficies grandes con máis de 500 persoas e nós tamén podemos". Veiga asegura que mantiveron xuntanzas cos grupos políticos con presenza no Parlamento para que se trate o tema. Protocolos inviábeis "É inviábel para nós traballar cos protocolos actuais, que comprometen as propias comisións de festas e obrigan a xente a estar sentada", di o responsábel de Serfega. Agardan prontitude na resposta institucional e mesmo aceptarían realizar unha proba piloto que marque como actuar nas festas galegas. "Precísanse tres meses para preparar un evento e, se contestan en 30 días para facer unha proba, xa nos pasou o verán", asegura Veiga. Na asociación consideran que non é lóxico "que cando outros sectores podían servir en barra, nós tiverámolo prohibido no exterior". Da mesma maneira, critican que se obrigue a instalar un medidor de CO2 en certos horarios "e non todo o día", polo que demandan ser partícipes na elaboración dos protocolos "e, se non é posíbel, que nos inclúan nun rescate como ao resto dos sectores". Feixoo mudou de actitude pasadas as eleccións Desde a última reunión no mes de decembro non tiveron máis noticias. Realizaron cinco reunións co Goberno galego antes das eleccións e despois ningunha máis. Na carta entregada lémbranlle a Feixoo que chegaron "a paralizar as manifestacións, xa concedidas legalmente, para que non afectaran aos resultados oficiais dos votantes" e "despois de tomar posesión", afirman, "non nos recibiron de forma tan grata como noutras ocasións". Varios ramos implicados Nas festas populares ou verbenas participan moitas empresas que van desde as intermediarias até os servizos e a organización. Na Galiza, só no ámbito de servizos, contabilízanse unhas 450 empresas que darían traballo a un total de 4.600 persoas. Entre as máis importantes estarían as de pirotecnia, alugueiro de carpas, cantinas, montaxes de escenarios, orquestras, polbeiras, electricistas, alugueiro de xeradores e oleiros. Na carta a Feixoo lémbranlle que son as mesmas "que cando vostede ten un acto público son necesarias. Amador Porta, vicepresidente de Serfega e propietario dunha polbaría na Estrada, explica que "podería traballar nunha feira ou diante dun estabelecemento hostaleiro, mais nunha festa ou nunha romaría non". Reitera que o seu foi dos primeiros sectores en parar e, polo de agora, "non recuperamos nada, xa non aguantamos máis". Alerta de que tentaron non manifestarse, "mais como non nos reciben, non quedará outra" opción.


Summary: Pode ser presidente do Goberno quen mantén unha estreita amizade aos 34 anos cun connotado contrabandista que co decorrer dos anos deviría nun dos principais capos da mafia do narcotráfico no Estado? Pode selo quen, alén diso, aínda non explicou por que non cesou a Pablo Crespo como representante da Xunta en Portos de Galicia? O aparato de propaganda de Monte Pío e a imprensa afín finxe que aquí non pasa nada, mais as fotos co narco deixan a Feijóo tocado na carreira sucesoria e fortalecen as opcións do sector de Esperanza Aguirre.

As amizades perigosas de Feijóo pódeno facer descarrilar da carreira sucesoria. Así o recoñecen en privado dirixentes do PP e analistas da dereita mediática. Rajoy ten un novo problema. Alén do sismo Bárcenas, é probábel que a estas alturas o seu delfín teña afogado nas turbulentas aguas da dereita estatal. Onte, na súa comparecencia perante a imprensa, Feijóo deixou sen contestar a pergunta chave. Se é certo que durante anos foi chantaxeado -amedrentado- por quen coñecía a existencia do material fotográfico co narco, por que se nega a revelar a identidade d@s chantaxistas? Non poucas voces dentro do Partido Popular, por suposto refuxiadas no anonimato, ven detrás da filtración á imprensa das fotografías a man do sector do partido que controla Esperanza Aguirre. Se aplicamos a lóxica do cui prodest -quen se beneficia- está claro que Esperanza Aguirra é quen máis sae gañando coa hipotética queda de Feijóo. O aparato de Génova fica sen a súa mellor baza, a que aparecía até o de agora máis ou menos impoluta. O campión da austeridade e o gañador de dúas maiorías absolutas perfilábase como un bon cartaz eleitoral. As fotografías en bañador, con crema bronceadora nas costas, lentes escuros, e o narcotraficante en segundo plano, teñen un efeito devastador sobre o precandidato Feijóo. As tribulacións de Feijóo enlean os cálculos de Rajoy. O presidente do Goberno estatal barallaba a hipótese dun cambio de goberno após o verán. Aí caerían Mato e Montoro, queimados nos últimos meses. Aí podería aterrar como vicepresidente Feijóo, para tentar surfear unha eventual recuperación económica no segundo semestre de 2013 e comezos de 2014. Suficiente quizá para disolver a cámara antes de que Catalunya convoque o seu referendo autodeterminista. Ese era o deseño de Génova. Candidato novo e españolismo en vea para tentar salvar os móbeis e gañar as eleccións. Algúns dirixentes do PP até contemplan a hipótese de que o principal beneficiario da queda de Feijóo sexa o propio Rajoy, que ao final non tería máis "remedio" que se apresentar Porén, non todos o ven así. Non todos en Génova estaban coa opción Feijóo. Persoas tamén próximas a Rajoy acubillan as súas propias ambicións. Cospedal. Sáenz de Santamaría. As relacións de Feijóo con Cospedal non son boas. Algunhas fontes especulan con que a filtración das fotos proceda non de Aguirre, senón da secretaria xeral do partido. Dirixentes próximos a Rajoy tamén critican a excesiva exposición mediática de Feijóo. Aplauden o seu pronto comunicado (emitiuno na mesma noite do día en que se publicaron as fotografías co narco), mas aluden a que nas súas numerosas declaracións (a distintas emisoras, na conferencia de imprensa) incorreu en non poucas contradicións e manexou argumentos de moi escaso peso. En todo caso, o sector do PP nucleado arredor de Esperanza Aguirre ten hoxe abondos motivos para se sentir satisfeito. Considera que fixo albo na diana. Eliminar a Feijóo sería gañar unha batalla, porén, non a guerra. Xa hai quen di que o principal beneficiario da hipotética queda de Feijóo sería ao cabo...o propio Rajoy!!!! Algúns dirixentes do PP contemplan o escenario de que Rajoy se acabe animando a presentarse en 2015, desprovisto de delfín e incapaz de se decidir entre Sáenz Santamaría, Cospedal ou Ruiz Gallardón.


Summary: A Xunta recúa e endurece as restricións en todo o país. 60 concellos pasan ao nivel 'extremo' de alerta e os restantes entran no 'medio-alto'. As medidas ficarán vixentes até mediados de febreiro.

A pasada sexta feira, Sanidade anunciaba un lixeiro aumento das restricións, especialmente nos concellos da Coruña, Compostela e Ourense, e como norma xeral instaba a poboación galega a "autoconfinarse" e saír do domicilio "só para o esencial". Con todo, o conselleiro, Julio García Comesaña, advertía da posibilidade de endurecer as medidas en todo o país se a evolución da Covid seguía a ser negativa. Ese momento chegou esta terza feira na reunión que mantivo o comité clínico e detallouse onte na rolda de prensa que ofreceu o presidente da Xunta da Galiza, Alberto Núñez Feixoo, para anunciar as novas limitacións. O mandatario galego comezou a súa intervención sinalando que os datos "confirman" as predicións: a terceira onda da pandemia xa está aquí. Malia que a presión hospitalaria é menor que a que padeceu Galiza nos momentos máis críticos de abril e novembro, a tendencia actual é "peor" que a daquela segunda onda: "Se non aumentásemos as restricións, as proxeccións apuntarían a un novo pico a finais de febreiro, e a ocupación hospitalaria podería acadar os niveis de abril", explicou. "A tendencia actual é peor que a de novembro durante a segunda onda", di Feixoo A taxa de incidencia acumulada a 14 días disparouse nos últimos días até 325 por cada 100.000 habitantes, e a 7 días acada 207. Ambos indicadores duplicáronse no último mes. "Estamos nun momento especialmente preocupante, e isto obríganos a afrontar a situación coa máxima responsabilidade e co mesmo realismo que en marzo", apuntou Núñez Feixoo. Estes datos provocaron que o Ministerio de Sanidade incluíse Galiza no listado de territorios en situación de 'risco extremo'. A incidencia galega é a undécima máis elevada do Estado español a 14 días vista, aínda que por baixo da media (454). É por iso que na madrugada da quinta á sexta feira entrará en vigor un novo paquete de medidas que, segundo as predicións da Xunta, podería ficar vixente até mediados de febreiro. 60 concellos do país (que representan 47% da poboación galega) pasan ao nivel 'extremo' de alerta sanitaria, e os restantes entran na categoría de 'medio-alto'. Así mesmo, o toque de recoller adiántase en toda Galiza unha hora, ás 22.00h. Feche individual de concellos A partir desta sexta feira, suprimiranse as 'améndoas' formadas por agrupacións de concellos limítrofes (como o que mantiveron até hoxe Compostela, Ames e Teo), polo que o feche perimetral será "individual". Deste modo, non se poderá entrar nin saír de ningún municipio co nivel máximo de alerta agás por causas xustificadas (asistencia ao posto de traballo, coidado de persoas maiores ou cativas, atención sanitaria ou compra de bens indispensábeis). Esta é unha recomendación que Núñez Feixoo fai a toda a poboación tamén dentro do propio municipio: "Debemos saír só para o esencial", insistiu. As visitas hospitalarias, así mesmo, quedan restrinxidas en toda Galiza a unha persoa por doente, "salvo casos excepcionais". A restrición da mobilidade intermunicipal afecta aos 60 concellos en nivel 'extremo' e a Vigo, Pontevedra e Lugo, que, malia ficaren no nivel 'medio-alto' porque os seus datos non son tan negativos, preocupa a crecente evolución do virus, en especial nos dous primeiros municipios. Prohíbese a mobilidade entre concellos que estean en alerta máxima agás causas xustificadas "Mantivemos unha reunión cos alcaldes e pediron ficar na alerta 'medio-alta'. Os datos hoxe permíteno, mais nos vindeiros días poderiamos vernos na obriga de restrinxir ao máximo a hostalaría tamén nestes lugares", advertiu o presidente, que salientou que Lugo é hoxe "a mellor cidade da Galiza" no tocante á contención da Covid, e "non tería risco" de subir o nivel das restricións nas vindeiras datas. En total, 64% da cidadanía galega non poderá saír do seu municipio sen xustificación. Por outra banda, os restantes concellos que manteñen o nivel 'medio-alto' non teñen limitacións de mobilidade, polo que a súa poboación pode desprazarse libremente a outros concellos que estean no mesmo nivel aínda que non teña unha causa xustificada. Con todo, a Xunta pide "responsabilidade" para evitar calquera desprazamento que non sexa imprescindíbel. Novas limitacións na hostalaría e o comercio Os locais de hostalaría e restauración deberán fechar antes das 18 horas en todo o país, independentemente da alerta que rexa cada municipio. Os centros comerciais tamén seguirán abrindo as súas portas, coa condición de que as visitantes só poderán utilizar os corredores e espazos comúns como zonas de tránsito, quedando prohibido deterse a comer ou conversar con outras persoas. Así mesmo, deberán fechar ás 21.30 horas, e serán vixiados "con especial atención". Nos concellos co nivel máximo de restricións, a hostalaría só poderá atender clientes nas terrazas, cun aforo reducido a 50%, tal e como acontecía até o de agora. Porén, poderase entregar comida a domicilio sen límite horario, e permitirase a recollida en tenda até as 21.30 horas. Nestas localidades, o aforo das tendas limítase a 30%, tamén nos centros comerciais, mais os estabelecementos de xogo deberán permanecer fechados. No tocante aos concellos en alerta 'medio-alta', o aforo da hostalaría tamén será da metade nas terrazas, e de 30% no interior dos locais. No comercio, será de 50%. Os horarios de feche son os mesmos para todos os concellos do país. "Somos plenamente conscientes dos esforzos que pedimos, as restricións son complexas e sabemos que a fatiga pandémica logo de tantos meses aféctanos a todos, e hai sectores especialmente castigados como a hostalaría ou o comercio", expuxo o presidente da Xunta. Cultura e lecer As actividades de deporte non federado limítanse a catro persoas, e unha capacidade de 50% no caso de desenvolverse nun espazo interior. Así mesmo, os centros recreativos turísticos tamén poderán recibir visitantes, mais tamén 50%, e en grupos de máximo catro persoas. Pola súa banda, os cinemas, teatros e auditorios poderán abrir cun aforo máximo de 250 persoas no interior e 500 se é un espazo ao aire libre. Alén disto, en resposta a unha pregunta sobre a viabilidade dos exames presenciais de xaneiro nas tres universidades galegas, Núñez Feixoo amosou a súa confianza na "seguridade" dos centros para manter o calendario actual: "No suposto de que non houbese unhas medidas claras, poderiamos estudar alternativas á presencialidade, mais polos datos que comunican os reitores estou seguro de que, coas quendas precisas e regulando os accesos ás facultades, podemos facer exames presenciais para garantir o mesmo principio de mérito de todo o alumnado", argumentou. Reunións entre non conviventes No tocante á interacción social entre persoas de diferentes unidades familiares, a norma é a mesma en todo o país: permítense as reunións de non conviventes até as 18 horas, tanto nos domicilios coma nos espazos públicos que teñan autorización para abrir. Nestes encontros poderá haber un máximo de catro persoas. "Desde as 18 horas non está permitida a actividade da hostalaría, polo que tampouco se debe a partir dese momento manter reunións de non conviventes en espazos privados", explicou Núñez Feixoo, que aproveitou para instar a cidadanía a non facer a "trampa" de "trasladar o bar ao domicilio". Con todo, que se permitan as reunións entre non conviventes durante o día non quere dicir que sexa o máis recomendábel: "Lamentabelmente non temos capacidade para controlalo, pero insistimos na recomendación de manter contacto unicamente cos membros da unidade familiar coa que se vive, e se cumprimos isto estaremos a facer un grande esforzo para conter o aumento dos contaxios", matizou. A oposición pide Feixoo que "asuma a responsabilidade" Após a rolda de prensa do presidente galego, os partidos da oposición criticaron Núñez Feixoo por "responsabilizar" a poboación do agravamento da crise sanitaria: "A situación non é culpa dunha cidadanía que maioritariamente está cumprindo coas normas, e por iso o intento de Feixoo de responsabilizala é indigno, máxime vindo de alguén que se fixou como obxectivo salvar o Nadal", afirmou Ana Pontón, portavoz nacional do BNG. A dirixente nacionalista pediu Feixoo que "deixe de berrar á xente e asuma as súas responsabilidades", e opinou que "a preocupación das galegas no medio da pandemia non é trasladar os bares aos seus domicilios". Na mesma liña apuntou o secretario xeral do PSdeG, Gonzalo Caballero, quen apuntou á "inconsistencia" amosada polo presidente ao non facerse "co responsábel" da situación: "En momentos coma o verán, no que o nivel de contaxios se controlou, non houbo un día no que non tentase atribuírse o éxito", lamentou, e engadiu que "a poboación galega estase a comportar de forma prudente e responsábel". As dúas formacións esixiron "axudas directas" para "rescatar" os sectores máis afectados pola pandemia sen deixar de lado as medidas "precisas" para combater o avance da Covid.


Summary: Desde a Federación Galega de Municipios e Provincias (Fegamp) indican que non recibiron "ningunha consulta nin manifestación de interese nesta liña".

A Xunta iniciará a finais deste ano un "amplo estudo" sobre a experiencia de fusións de Oza-Cesuras,e Cerdedo-Cotobade, e os seus resultados de cara a "aprender" da experiencia "e efectuar propostas concretas nos ámbitos lexislativo e económico co fin de incentivar novas fusións municipais". "De maneira informal, algúns alcaldes interesáronse por estes procesos, por coñecer as vantaxes, de aí a importancia deste estudo", apunta a Europa Press a directora xeral de Administración Local, Natalia Prieto. Pola súa banda, desde a Federación Galega de Municipios e Provincias (Fegamp) indican que non recibiron "ningunha consulta nin manifestación de interese nesta liña". Do estudo proxectado pola Xunta, a directora xeral de Administración Local argumenta que "a día de hoxe existen poucos, de certo rigor, que analicen en profundidade, desde unha perspectiva socio-económica e demográfica, os procesos de fusión que houbo na Galiza". Do mesmo, avanza que, entre os seus fins, estará analizar a repercusión das fusións sobre a calidade dos servizos prestados aos veciños e sobre os orzamentos municipais. "Tamén sobre cal sería o intervalo poboacional a partir do cal xa se pode falar dunha mellora substancial de todos os parámetros á hora de prestar os servizos públicos básicos". Primeiras fusións "Dimensionando adecuadamente o tamaño dos concellos, mediante procesos de fusión voluntaria, poden porse ao servizo da cidadanía institucións máis eficaces e eficientes", defenden desde a Administración galega, que entre 2016 e 2021 destinou aos concellos de Oza-Cesuras e Cerdedo-Cotobade 10,5 millóns do fondo adicional incluido no de Cooperación Local. Desde a Administración galega insístese en que a súa política pasa pola promoción e fomento da cooperación municipal, xa sexa coa fusión de municipios ou outras fórmulas de xestión compartida A primeira, a de Oza-Cesuras, foi en 2013 e non había unha no Estado desde 1981. Despois seguiulle, en 2016, a de Cerdedo-Cotobade. Agora, de cara a 2022, a Xunta prevé destinar a cantidade de 1,5 millóns de euros para o fondo de fusións. Sobre esta cuestión, desde a Administración galega insístese en que a súa política pasa pola promoción e fomento da cooperación municipal, xa sexa coa fusión de municipios ou outras fórmulas de xestión compartida. Reducir o despoboamento A directora xeral de Administración Local admite que "os procesos de fusión voluntaria e xestión compartida dos servizos públicos non son a solución definitiva á crise demográfica" da Galiza rural, pero apostila que "non hai dúbida de que son pasos importantes na dirección correcta para atopar formas de solucionar un problema tan complexo como o do envellecemento e o despoboamento". "Porque parte do problema do despoboamento nas zonas rurais está relacionado coa procura de máis e mellores servizos públicos". Por iso, engade que traballarán para fomentar "fórmulas asociativas municipais" para a prestación dos servizos. O presidente da Fegamp, Alberto Varela, remítese ao acordado na asemblea xeral desta entidade sobre as fusións. "O rexeitamento no caso de que sexa de maneira obrigada xa que unha medida deste tipo é incompatíbel co principio de autonomía local". Postura da FEGAMP Pola súa banda, o presidente da Fegamp, Alberto Varela, remítese ao acordado na asemblea xeral desta entidade sobre as fusións. "O rexeitamento no caso de que sexa de maneira obrigada xa que unha medida deste tipo é incompatíbel co principio de autonomía local". Con todo, subliña que iso non implica que non poida acordarse voluntariamente, "sempre precedido dunha análise seria e complexo que deixe ben clara a fórmula de cooperación, respondendo a cuestións como competencias e servizos, financiamento e coordinación e que garanta o éxito a longo prazo". Sen entrar a valorar se foron efectivas as fusións de Oza-Cesuras e Cerdedo-Cotobade, incide en que non recibiron ningunha petición sobre máis fusións. No entanto, afirma que se houbese cambios a este respecto, "a Fegamp fará o que sexa o mellor para a cidadanía". "Pero nese caso sería imprescindíbel unha lei de cooperación local da Galiza", apunta. Mentres, apela ás fórmulas de colaboración para prestar servizos, "pero non só entre entidades locais, senón tamén coas restantes administracións e, niso, queda moito por traballar conxuntamente". No que se refire ao Fondo de Coperación Local, no que o importe recibido polos concellos pode destinarse ao que consideren sen ter que justificar os gastos, ascende en 2022 a case 126 millóns de euros, un 3,3% máis que en 2021.


O Goberno galego terá que pagar 14.000 euros de xuros por unha obra de 33 millóns na que obtivo unha rebaixa de só 4,53 euros por parte da adxudicataria tras mudar os criterios do concurso con este xa iniciadoA ponte sobre a ría de Noia inaugurada en xullo de 2014 polo presidente Feijóo apenas unhas semanas despois de que Agustín Hernández deixase de ser conselleiro de Infraestruturas era un vello proxecto que os dous xa tiñan sobre a mesa cando eran respectivamente conselleiro e director xeral na Xunta de Manuel Fraga. O bipartito de PSdeG e BNG aparcouna e deseñou unha circunvalación da vila por terra, pero ao volver á Xunta o PP recuperouna e comezou as súas obras en pouco máis dun ano. Fíxoo tras un proceso de contratación no que o Consello de Contas determinou que a Xunta modificou os criterios de adxudicación co concurso público xa iniciado. Aquela adxudicación de 2010 foi parar a Puentes y Calzadas, empresa na que traballara Hernández cando o PP estivo na oposición e cuxa oferta, fronte ás rebaixas moi superiores que ofrecían outras empresas, apenas reduciu 4,53 euros o custo dunha obra de preto de 33 millóns de euros. Agora o Tribunal Superior de Xustiza de Galicia (TSXG) condena á Xunta a pagar a Puentes y Calzadas preto de 14.000 euros de xuros por aquela obra. E desvela que a ponte foi inaugurada un mes antes de que a Xunta recibise oficialmente os traballos de mans da construtora.Cando Agustín Hernández volveu á Consellería de Infraestruturas como o seu titular en 2009 tardou apenas medio ano en licitar a construción da ponte sobre a ría de Noia que xa planificara como director xeral ata a chegada do bipartito en 2005. Aquel concurso público, ao que se presentaron 20 empresas, foi fiscalizado anos despois polo Consello de Contas, que determinou que, co proceso xa iniciado, "introducíronse no informe de valoración [das ofertas presentadas] pequenas variacións coa creación de novos apartados que afectan ao plano de control de calidade e ao programa de obras, ou variando a puntuación dos apartados, alterando en definitiva os criterios de puntuación dos expedientes".A ponte foi inaugurada por Feijóo o 4 de xullo de 2014 pero agora a sentenza revela que non foi recibida pola Xunta como oficialmente rematada ata un mes máis tardeO resultado daquel proceso foi que a obra, licitada por preto de 33 millóns de euros (sen ter en conta o IVE), en concreto por 32.977.979,53 euros, foi adxudicada á oferta presentada por Puentes y Calzadas por 32.977.975,00 euros. Isto é, a empresa gañadora, ao contrario do que adoitan facer a maioría das candidatas en todo tipo de concursos e como fixeran as outras competidoras nese proceso, apenas rebaixou 4,53 euros nunha obra de preto de 33 millóns. Fíxose co concurso porque, fronte á maior puntuación obtida polas outras competidoras nos apartados económicos grazas ás súas rebaixas, a oferta de Puentes y Calzadas foi considerada a mellor nos apartados técnicos para acometer o tipo de deseño concreto de ponte elixido previamente pola Consellería de Infraestruturas.A Xunta tardou un ano en aprobar a liquidación do proxecto tras rematarse a obra e non a pagou ata tres anos despoisO contrato foi asinado en xuño de 2010 e malia que a licitación establecía un prazo máximo de execución de tres anos, houbo que agardar un ano máis, con dúas modificacións polo medio, ata que a ponte foi inaugurada o 4 de xullo de 2014. Porén, segundo reflicte unha sentenza que vén de emitir o TSXG, as obras foron recibidas pola administración "o día 1 de agosto de 2014", un mes máis tarde. E non sería ata outro ano máis adiante, en setembro de 2015, cando a Xunta aprobou a liquidación do proxecto, tras unha revisión dos prezos das obras que sumaron outros 973.000 euros a favor da empresa. O pagamento desa liquidación non se realizaría aínda ata outros dous anos despois, en setembro de 2017, "tres anos despois da recepción das obras ás que se refería, e máis de cinco anos despois da emisión da primeira certificación de obra afectada pola revisión de prezos", sinala a sentenza.Tras reclamar a empresa na vía administra os xuros polo atraso no pagamento, en febreiro de 2018 a Xunta aceptou ter unha débeda con ela de algo menos de 1.300 euros, pero a empresa recorreu á vía xudicial reclamando 345.000. Agora, tras dirimir a Xustiza as discrepancias existentes sobre as datas a partir das que contar os xuros, o TSXG vén de condenar á Xunta a pagar a Puentes y Calzadas 13.943,58 euros por aquel atraso. A contía son 13.939,05 euros máis que os 4,53 euros de rebaixa logrados no concurso público de hai dez anos.


Summary: Unha sentenza xudicial dá a razón á CIG no conflito contra o complexo empresarial do restaurante e estación de servizo do polígono de Pereiro de Aguiar. A empresa represaliou a unha traballadora por reclamar melloras laborais para o cadro de persoal após ser eleita delegada.

A CIG gaña unha sentenza xudicial ao complexo empresarial do restaurante e estación de servizo do polígono de Pereiro de Aguiar pola vulneración dos dereitos de liberdade sindical á traballadora Crisitna Gómez. O secretario comarcal da CIG de Ourense, Anxo Pérez, explicou esta quinta feira á saída dos xulgados xunto a traballadora, que os feitos fóronse desencadeando cando Cristina Gómez resultou eleita delegada de persoal e comezou a estabelecer conversas coa empresa para conseguir melloras reguladas por convenio e pola lexislación e que afectaban positivamente as súas compañeiras e compañeiros de traballo. A empresa respondeu represaliando a Cristina, acorralándoa e sancionándoa coa suspensión de emprego e soldo A empresa respondeu represaliando a Cristina, acorralándoa e sancionándoa coa suspensión de emprego e soldo durante un mes. A sanción non se baseou en ningún feito e foi construída en base a mentiras que o empresario obrigou a dicir ao persoal recentemente contratado, apuntou o secretario comarcal da central sindical. "Desde o día en que comezamos coas eleccións houbo unha persecución e acoso diario por parte do empresario", sinalou a traballadora "Desde o día en que comezamos coas eleccións houbo unha persecución e acoso diario por parte do empresario", sinalou a traballadora, quen tamén indicou que "nin sequera coas resolucións da inspección que levantou dúas infraccións graves en materia de condicións de traballo cambiou a situación". A sentenza anula a sanción e agora a empresa deberá pagar a Cristina o seu salario correspondente ao mes que fora suspenso así como indemnizala coa sanción mínima, 3.126 euros, pola falta grave de vulneración dos dereitos de indemnidade e de liberdade sindical. Para a central sindical nacionalista é importante esta sentenza xa que supón un "correctivo" ante un caso recorrente nas empresas da zona de Ourense. Ademais, o secretario comarcal da CIG aproveitou para facer un chamamento á Confederación de Empresarios de Ourense, que se atopa inmersa en eleccións, para que os candidatos e candidatas se ocupen de "educar aos seus empresarios na liberdade e o respecto".


Summary: Estraña xeometría variábel para o PP no Congreso dos Deputados: xusto no momento en que consolida a súa alianza conxuntural co PNV, comproba como a súa entente con Cs é cada día máis fráxil. Esta quinta feira, a formación conservadora foi incapaz de reunir apoios suficientes para garantir a convalidación na cámara do decreto lei de liberalización da estiba. Unha dura derrota parlamentar de consecuencias imprevisíbeis.

Rajoy alcanzou a investidura da man dunha complexa operación baseada en dous esteos: o apoio de Cs e a abstención do PSOE. Neste momento non pode contar nen con uns nen cos outros. Non pode contar con Cs, porque o combo de Rivera precisa marcar perfil diferencial e fuxir da etiqueta de marca branca do PP, co cal cae na tentación de se desmarcar do grupo da gaivota á menor oportunidade. E non pode contar co PSOE, porque en pleno combate precongresual o aparato susanista non se pode permitir o luxo de continuar a ser identificado co PP por parte da crecente maré sanchista que se está a estender nas bases do partido. Con esa situación afrontaba o PP unha dura proba no Congreso dos Deputados, a convalidación do decreto lei de liberalización da estiba, unha reforma lexislativa, aliás, imposta por Bruxelas. O PP acudía á Carrera de San Jerónimo en teoría co apoio dos 32 parlamentares de Cs e os 5 do PNV. Total, 174 votos. Insuficientes se toda a oposición votaba en bloco contra a convalidación. O decreto só precisa de maioría simples para obter a luz verde, así que o PP tentou persuadir o Partit Demòcrata Europeu Català (a antiga Convergència) para no mínimo conseguir a súa abstención. Non están as cousas na formación liderada en Madrid por Francesc Homs -pendente de sentenza no Supremo polo xuízo do 9N- para facer favores á Moncloa. Ergo, a resposta dos soberanistas cataláns foi un sonoro NON. Aínda ficaba unha bala na recámara: confiar en que non todos os escanos da oposición fosen a estar ocupados. Esta mañá -co retorno de tres deputadas en viaxe no exterior, entre elas Ángela Rodríguez Pam, de En Marea- esa esperanza esvaeceu por completo e o PP comprobou con horror que os números non lle alcanzaban. A calculadora de Cs tamén deitou o mesmo resultado: en canto o grupo parlamentar liderado por Rivera reparou en que os seus votos non sumaban a maioría co PP, decidiu virar o si ao decreto en abstención. En canto o grupo parlamentar liderado por Rivera reparou en que os seus votos non sumaban a maioría co PP, decidiu virar o si ao decreto en abstención O comportamento de Cs non é novo, días atrás a formación laranxa uniu as súas asinaturas coas dos grupos parlamentares de Podemos e PSOE para rexistar unha iniciativa conxunta sen precedentes na lexislatura, a petición de constitución dunha comisión de investigación sobre as finanzas do PP. Ciudadanos argumentou no seu momento que ese movimento obedecía a que a formación de Rajoy traizoara o compromiso chave que lle permitiu obter o voto afirmativo dos 32 deputados cidadanistas á súa investidura, o de levar as pesquisas sobre as andanzas de Luís Bárcenas á cámara baixa. En todo caso, desde a Rúa Génova sempre se viu en Cs un aliado pouco confiábel e o comportamento do grupo parlamentar laranxa esta quinta feira -modificar o sentido de voto, do si á abstención, co único obxectivo de lle inflixir unha derrota parlamentar ao partido do goberno- non fará máis que aprofundar a profunda desconfianza que a formación líder do centro-direita estatal sente polo partido de Rivera. Distanciamento con Cs, achegamento con PNV. Os votos do PP blindarán os orzamentos do Goberno Urkullu na cámara vasca e todo indica que a formación jetzale devolverá o favor político no Congreso dos Deputados durante a tramitación dos orzamentos do Estado para 2018, a grande batalla pendente. Co debate das contas estatais no horizonte, o taboleiro de marcas da Carrera de San Jerónimo ofereceu esta quinta feira unha fotografía no mínimo inquietante para a Rúa Génova. 141 votos a favor do decreto (PP + PNV), 174 en contra (PSOE, Podemos e confluencias, PDeC, ERC, Compromís, Bildu, Coalición Canaria) e 33 abstencións. Unha curiosidade: Íñigo Errejón abstívose por equivocación (premeu o botón equivocado á hora de emitir o seu voto). É a primeira vez desde 1979 en que un decreto lei non é convalidado no Congreso por o goberno non ter suficientes apoios na cámara O tropezo parlamentar é grave para o PP: é a primeira vez desde 1979 en que un decreto lei non é convalidado no Congreso por o goberno non ter suficientes apoios na cámara (hai un precedente, 2006, mais non conta porque foi un erro técnico que se subsanou na seguinte sesión plenaria). Isto significa que neste momento o PP carece de maioría suficiente para aprobar os orzamentos para 2018. Cs é recuperábel para a causa conservadora e A Moncloa pode aspirar razoabelmente a conseguir o apoio da deputada de Coalición Canaria. Aínda así, o tope de apoios a día de hoxe sería 175. Demasiado axustado. Non admira que no aparato do PP se flirtee desde hai tempo coa hipótese de disolver a cámara a finais de maio para ir a novas eleccións. Serían as terceiras desde decembro de 2015.


Summary: Aliás, o centro de saúde de Cervo quedará sen profesionais médicos as terzas e sextas feiras de xullo e agosto.

A situación segue a ser crítica nas Urxencias do Hospital de Montecelo, en Pontevedra. Nos últimos días o servizo presentou unha imaxe de saturación por mor das e dos numerosos pacientes que agardaban durante horas por unha cama. Na mañá desta quinta feira, contra as 8 horas, once doentes estaban aínda pendentes de ingreso, segundo advirten desde a representación en Pontevedra da Confederación Estatal de Sindicatos Médicos (CESM). Poñen o foco, aliás, na falta de persoal: "Hai dúas facultativas de Urxencias con contratos por acumulación de tarefas, unha leva catro anos e a outra tres asinando contratos cada tres meses". Colapso nas Urxencias: sucédense as denuncias de pacientes 'aparcados' nos corredores dos hospitais Porén, este mes de xullo, cando lles toca asinar de novo, só lles ofrecen un mes máis de contrato a pesar das múltiples eivas que presenta o servizo debido aos poucos efectivos cos que conta na actualidade. "É moi probábel que marchen a outros centros que ofrezan contratos de maior duración", precisan desde a CESM. Na tarde desta quinta feira, contra as 20 horas, está convocada unha concentración en Raxó (Poio) para evitar o fechamento do centro de saúde durante o verán pola falta de profesionais. Sen médica en Cervo todas as terzas e sextas feiras A situación que se vive na Mariña lucense non difire moito do que acontece na área sanitaria de Pontevedra-O Salnés. A vindeira terza feira, 12 de xullo, a Plataforma na Defensa da Sanidade Pública da Mariña despraza ao ambulatorio de Cervo a súa Unidade Móbil de Axuda coas Reclamacións (UMAR). "A situación sanitaria no Concello de Cervo é alarmante ao ficar desde hai un tempo con dúas facultativas para todo o concello, unha ubicada no centro de saúde de San Cibrao e a outra no consultorio", lamentan. Por orde da Xerencia, o centro médico quedará sen médica todas as terzas e sextas feiras dos meses de xullo e agosto. Aliás, as Urxencias atenderanse no ambulatorio de San Cibrao cando falte a titular.


Summary: O taxazo de Sogama, a 'navallada' da A76 á Ribeira Sacra, Rodri Suárez e o seu libro sobre os Diplomáticos, as mulleres no xadrez galego... Todo isto e máis na nova entrega do semanario Sermos Galiza. Podes obtelo tamén na nosa loxa

Máis un número do Sermos Galiza nos quiosques e rúas do país. E van 94. Os dados da EPA (cun paro que en Galiza xa roza as 300.000 persoas) enterran o mito da recuperación económica que se estaba a vender desde Moncloa e Monte Pío. Eis un dos temas centrais a debullar neste Sermos, mais non o único. Así, tamén falamos da revolta dos concellos contra o taxazo de Sogama. Unha oposición que vai alén do económico para se preguntar que outras alternativas hai na xestión dos recursos. Máis cousas: pomos o foco sobre os convenios 'envelenados' entre Educación e Defensa, analizamos o traballo desenvolvido pol@s europarlamentari@s galeg@s nesta lexislatura que acaba, e viaxamos até a Ribeira Sacra para falar coa súa veciñanza sobre o que vai supoñer a A-76, unha infraestrutura deseñada en Madrid e de costas a esta zona. Lidia Senra: "É a hora do pobo" A candidata de AGE asina un artigo sob o título 'È a hora do pobo'. Entrevistamos o novo presidente da Mesa, Marcos Maceira, e falamos co mago Martín Camiña. E a un futboleiro, socio do Dépor e do Lugo, que vai vivir dunha forma moi especial o derbi galego de Segunda División. Tamén ten cabida neste número do semanario as actuacións a prol de que Serra do Galiñeiro sexa declarada Parque Natural, ou ben a unidade de Galiza e Portugal contra a liña de alta tensión. Rodri Suárez e Xurxo Souto. 'Non temos medo' Xurxo Souto e Rodri Suárez falan para Sermos Galiza de 'Non temos medo. Historia oral dos Diplomáticos de Monte Alto', o libro do xornalista que vai editar Nicetrip. E ofrecémosche un adianto neste número! Mais non acaba aquí este nº94: percorremos o Mandeo ao seu paso por Aranga da man de Viaxes na Miña Terra, falamos do Carballo Interplay...


Summary: O portavoz nacionalista confía en que en poucas semanas se poida pechar a "gran coalición" de forzas da esquerda nacionalista de Galiza, Euskal Herria e Catalunyan para concorrer ás europeas. Vence convida a outras forzas galegas da esquerda nacionalista a se sumar a esta aposta.

O portavoz nacional do BNG, Xavier Vence, considera que en "poucas semanas" podería estar pechada a gran coalición de forzas nacionalistas de esquerda de Galiza, Euskal Herria e Catalunya para concorrer ás europeas. Vence, que realizou estas declaracións nun encontro co Colexio de Xornalistas de Galiza, explicou que avanza a conformación desa "gran coalición" e que ten un "dobre obxectivo". Por unha banda, "acadar que Galiza teña unha voz forte e directa en Europa e tamén para construír outro modelo de Europa solidaria e dos pobos, alternativa ao modelo neoliberal que impón a Troika e a gran banca". "Queremos construír outro modelo de Europa solidaria e dos pobos, alternativa ao modelo neoliberal que impón a Troika e a gran banca" O portavoz nacional do BNG reiterou a oferta do BNG para que podan sumarse ás forzas nacionalistas de esquerda de Galiza a esta macrocoalición. "Hai unha diferencia substancial entre as forzas nacionalistas galegas e as estatais: nós traballamos porque Galiza teña voz directa en Europa, non para os intereses dunha forza política estatal". Tendo en conta que se trata dunha circunscrición estatal, explicou Vence, "a mellor opción é sumar con outras forzas políticas en Galiza que teñen este perfil nacionalista de esquerdas e coas forzas doutros territorios que comparten o mesmo obxectivo". Tamén afirmou que "a unidade de acción do nacionalismo segue a ser un obxectivo do BNG, desde o convencemento de que é o mellor para o país", concluíu. Espíritu de Riotorto Xavier Vence entende que hai 8 meses comezou unha nova etapa no BNG que "nos permitiu recuperar o impulso político e liderar a oposición ás políticas de recortes e de fiscalidade regresiva do PP, tanto nas institucións como na rúa". "Debemos atender as necesidades da maioría social e dos colectivos máis castigados pola crise" Salientou, asemade, que o BNG "demostra nos concellos onde goberna que somos capaces de levamos a cabo iniciativas diferentes, cun sinal de identidade propio que consiste en atender ás necesidades da maioría social, dos colectivos máis castigados pola crise, no que temos denominado espírito de Riotorto".


Summary: Adega afirma que "unha vez "desactivada" a proposta de ampliación de 2011, moitos dos espazos propostos para integrarse dentro da Rede Natura ficaron desamparados, e foron presa fácil da especulación enerxética e forestal".

O día 22 de decembro de 2011 saía a exposición pública a última proposta de ampliación da Rede Natura 2000 para Galiza , un día despois de que Samuel Juárez, o daquela conselleiro do Medio Rural, a presentase no Parlamento. Con isto deu comezo o procedemento de ampliación e actualización dos Lugares de Importancia Comunitaria 2000 no noso país. "Curiosamente, Juárez, apenas aguantaría no cargo 13 días máis", lembran desde Adega, Asociación para a defensa ecolóxica da Galiza. Naquel texto que agora cumpre unha década dicíase que "a Rede Natura 2000 en Galiza atópase actualmente composta por 16 zonas de especial protección para as aves (ZEPA) (…) e 59 lugares de importancia comunitaria (LIC), e que, en conxunto, ocupan unha superficie de 389.737 ha", e engadía que "a actual lista de lugares de importancia comunitaria (LIC) en Galiza foi considerada como insuficiente por parte da Comisión Europea, polo que é preciso completar a aplicación en Galiza da Directiva 92/43/CEE (…)", isto é, a célebre Directiva de Hábitats. Grazas a esta proposta de ampliación, explica Adega nun comunicado, a Rede Natura 2000 de Galiza (LIC+ZEPA) pasaría a ter unha superficie total de 537.416 ha (incremento de 147.851 ha), polo que se pasaría do 12,1% da proposta inicial (ano 1999) ao 15,2% protexido no territorio galego "Dez anos despois daquel 22 de decembro, as contas que facemos da ampliación de Rede Natura 2000 prometida son: 0 Novos LICs terrestres declarados, 0 LICs terrestres ampliados, 0 Novas ZEPAs terrestres declaradas e 0 ZEPAs terrestres ampliadas: 0". "Así pois, a parte terrestre da Rede Natura 2000 en Galiza está, dez anos despois, tal e como se designou orixinalmente e, paradoxalmente, máis desprotexida que nunca", sosténa asociación. Adega afirma que "unha vez "desactivada" a proposta de ampliación de 2011, moitos dos espazos propostos para integrarse dentro da Rede Natura ficaron desamparados, e foron presa fácil da especulación enerxética e forestal" "Como se pode ver no mapa do rexistro eólico de Galiza, moitos dos puntos de novos proxectos coinciden con áreas propostas para a Rede Natura 2000 en 2008 e tamén en 2011, e que agora corren risco de ser invadidos pola actual vaga eólica. Entre os numerosos exemplos atopamos: Cordal de Montouto, Alto Mandeo. Serra da Groba e Altos de Toroña, Noroeste de Valdeorras". Paralelamente, denuncia Adega, as plantacións de eucalipto medraron a un ritmo imparábel na metade norte de Galiza nos últimos anos, afectando a espazos que estaban incluídos na proposta de ampliación da Rede Natura en 2008 e tamén en 2011, como por exemplo: Brañas do Deo, Serra da Cova da Serpe, Alto Mera ou Cabeceiras do Eo e Navia.


Summary: Pachi Vázquez carga contra "as mentiras de Feijóo" e pon en cuestión o anuncio realizado nun mitin polo candidato popular de que se manterá a tarifa eléctrica para a factoría de Alcoa.

Pachi Vázquez expresou o seu "apoio total para resolver o caso de Alcoa" mais puntualizando "cando o publique no BOE". O candidato do PSdeG-PSOE á Presidencia da Xunta, reaccionaba así perante o anuncio de Feijóo no que o candidato popular comprometía o mantemento da tarifa eléctrica para a factoría, condición demandada pola empresa para non abandonar o país. O socialista fixo estas declaracións desde un mitin en Foz, no que estivo acompañado entre outros do ex ministro Pepe Blanco, onde alertou das "mentiras de Feijóo" con referencias ás cifras do déficit, discutidas por un informe do Consello de Contas, ou os contratos con PEMEX. Vázquez criticou que Feijóo "anuncie unha orde que ninguén viu e agora pretende que deamos por arranxado o de Alcoa" e exixiulle "parar xa de contar mentiras". Asemade, o candidato socialista apostou polo I+D+i como factor para favorecer o crecemento económico, desexando que "quen emigre non sexan os nosos fillos senón os nosos produtos".


Summary: Ángel del Real aclara que, "sen dúbida", adoptaría as mesmas decisións que en 2002 e cre que o afastamento do buque non agravou os danos na súa estrutura.

Continúan as diferenzas en canto á xestión que se fixo da catástrofe do Prestige. Aínda que son maioría os implicados que, até o de agora, censuran as decisións do Goberno e especialmente a decisión de afastar o buque a alta mar, o xuízo que continúa na Coruña segue a diferenciar entre aqueles cargos máis vinculados ao Goberno e os que exercían de maneira máis independentes. Desta vez, o ex capitán marítimo da Coruña, Ángel del Real, manifestou que "sen dúbida" adoptaría as mesmas medidas que se tomaron hai dez anos e reiterou que afastalo era "menos perigoso" que levalo a un porto refuxio polo "risco inminente" de afundimento. "Non sabiamos se ía durar catro horas a flote ou seis días", dixo Ángel del Real Del Real coincide así con López Sors. "Non sabiamos se ía durar catro horas a flote ou seis días", asegurou o ex capitán marítimo da Coruña e actual presidente da Autoridade Portuaria de Ferrol na segunda sesión da súa declaración como testemuña. Así, rexeitou que o afastamento agravase os danos do buque e recalcou que o mesmo día do sinistro, o 13 de novembro, presentaba "danos estruturais graves" e unha "sobrecarga". Desta sobrecarga, responsabilizou ao capitán do Prestige, Apostolos Mangouras, por encher os tanques de lastre con auga, para corrixir a escora tras a avaría inicial. Así, expuxo como outras alternativas o transvasamento de carga a outro tanque ou "verter fuel ao mar", en alusión aos plans dos que dispoñen os petroleiros. Ademais, e respecto á celebre frase de Mariano Rajoy na que aseguraba que o fuel se "solidificaría", Ángel del Real recoñece que lla trasladou aos seus superiores porque foi o que oíu nunha das xuntanzas do gabinete de crise durante a catástrofe, pero asume que en realidade o que se quería dicir era que "se faría máis denso e tardaría máis en saír do barco en caso de fugas".


Summary: Ata que conseguiron substituír militantes por fans ou seareiros, non descansaron. Así é como foron convertendo a política nun cóctel mediático de futboleiros e maruxeo, nunha trapeleada aborrecida que nin sequera serve para matar algo o tempo, malia que dependa dela o futuro das nosas vidas.

"Nessas sobrelojas, salvo ao domingo pouco freqüentadas, é freqüente encontrarem-se tipos curiosos, caras sem interesse, uma série de apartes na vida". (O livro do desassossego, Fernando Pessoa).Querido sobriño: Isto cambiouche moito! Agora non hai líderes, hai xefes políticos que, no canto de aprecialos, temos que padecelos. Xa non fan propostas porque se dedican a porfiar entre eles a ver quen pon o listón máis abaixo e, como o chan os iguala a escape, acabaron por converter a cachola nunha sorte de trado que só serve para esfuracar a codia terrestre. Como diría Rajoy, «cuanto más hondo, más profundo». Mais o único profundo que os define é esa somnolencia que tanto os aparva.Uns e outros, alumnos do mesmo adestrador, acabaron por considerar o Manual da mediocridade como o seu libro de cabeceira, e así van por aí facendo os mesmos acenos e repetindo os mesmos discursos, superfluos e baleiros, ata o punto de que un ten que andar moi fino de orella, se pretende atopar o matiz que os diferenza. Todos proceden da canteira. Son funcionarios do aparato que, a base de axotar os discrepantes, conseguiron facerse amos do poleiro, trocando o partido ao que pertencen na razón da súa existencia. O fin é o de menos, o que conta é o medio e a cara. Iso é a nova política: saír nos medios con frases bonitas que ninguén entende. «Nós temos un plan para Ourense», «Lugo necesita un cambio». E, se lle preguntas cal é o plan ou en que consiste o cambio entón vénlle a carraspeira, tosen e cambian de conversa.Ata que conseguiron substituír militantes por fans ou seareiros, non descansaron. O éxito non puido ser maior. Agora os seus seguidores son cuspidiños a eles: «Feijoo é un político de Estado», «Pedro Sánchez fai o que ten que facer», «O BNG é o único que ten proxecto de país». Así é como foron convertendo a política nun cóctel mediático de futboleiros e maruxeo, nunha trapeleada aborrecida que nin sequera serve para matar algo o tempo, malia que dependa dela o futuro das nosas vidas. Ah! Por moito que furguen, caro sobriño, continuarán créndose os reis do mambo mais as ideas, gústelles ou non, aínda nos pertencen. Non porque non lles sobren mañas e valor para arrincárnolas senón porque para ser como son non precisan telas. Hai que goderse con estes petulantes do nabo! Unha aperta. Lisardo Quintas Teixeira.


Summary: Inicialmente Patrimonio rexeitara cubrir o símbolo

A Dirección Xeral de Patrimonio Cultural da Xunta de Galiza autorizou cubrir o escudo franquista presente na fachada do IES Santa Irene de Vigo, logo de que inicialmente o rexeitase por "perigo de danos" na zona na que se localiza. Segundo informou a Consellaría de Cultura e Turismo nun comunicado, a Dirección Xeral de Patrimonio Cultural aceptou o expediente de modificación da proposta de actuación no escudo franquista do centro educativo logo de que se optase por tapar o símbolo fascista con metacrilato en lugar de cunha chapa metálica de aceiro inoxidábel, como se pretendía inicialmente. Para Patrimonio, esta fórmula é "máis branda e respectuosa" co inmóbel que a anterior, razón pola cal acepta que se tape un escudo que definiu como "un dos elementos pétreos singulares do edificio". Indignación entre os colectivos memorialísticos A negativa da Xunta da Galiza de tapar ou retirar esta simboloxía da ditadura da fachada do IES Santa Irene de Vigo provocou a indignación entre colectivos memorialísticos como Iniciativa Galega pola Memoria (IGM), que afirmou que logo de 45 anos da morte do ditador as escusas son "inaceptábeis, e máis no eido do patrimonio, no que o franquismo se caracterizou por destruír milleiros de bens materiais e inmateriais do noso pobo". Por iso, defenden que a "tímida lexislación non pode ser interpretada a favor de que o escudo franquista sexa considerado en si mesmo como valor histórico ou artístico, tal como fixo a Xunta da Galiza". "É un insulto ás vítimas do fascismo", conclúen.